他山之石
作者：袁燮
朝代：宋

paragraphs: 他山之石能攻玉，詩人此意宜三復。
莫嫌山骨太堅峭，足使國珍充韞匱。
磨礱砥礪功日新，圭璧琮璜光可燭。
人生行己良獨難，晝夜營營昏利慾。
欲爲全德古君子，莫棄忠規甘諂曲。
忠規未必皆我友，言是人非亦可錄。
彼雖蒙蔽不自知，察人過差窮隠伏。
聖人閫域未易到，責我謂我追遐躅。
觀渠待我最深厚，我聽其言當佩服。
端知良藥苦難堪，已我沈疴功甚速。
古人聞過每欣喜，要令忠告來相續。
今我昏怠不自强，逆耳闊疎親軟熟。
嗟予未免世俗病，每讀古書知不足。
今朝偶誦攻玉詩，從此聞善三薰沐。